На денешното второ продолжение на Десеттата седница на Постојаната анкетна комисија за заштита на слободите и правата на граѓанинот на која се oдржа:

**Јавна расправа на тема: Состојбата со човековите права во казнено-поправните установи во РСМ**

се усвоија следниве заклучоци:

1.Подобрување на третманот на ресоцијализација и тоа преку :

* Работни програми
* Образовни програми
* Спортско рекреативни програми
* Културни активности

Подобрување на законската регулатива во однос на ресоцијализацијата во КПУ. *(МП, УИС, MOН, МК)*

2. Нови вработувања и обука на постоечкиот кадар за работа со осудени лица и реализација на програмата односно вработување на лица од различни профили за опфат на погоре наведените програми.

Во казнено-поправните установи има недоволен број на вработени лица, да се пополнат работните места според постоечката систематизација, како и испразнетите по основ на пензионирање. Вработените да се стимулираат со соодветни бенефиции и да им се понуди задолжителна воведна обука, како и дополнителни обуки. (МП, УИС и МФ)

3. Вработување на педагози, психолози и дипломиран социјален работник. (МП, УИС и МФ)

4. Веднаш да се премстат малолетните осудени лица од затворот во Охрид, во ВП-Дом Тетово. Да се подготват програмите за третман на малолетниците во воспитно поправните установи и обука на персоналот, кој ќе работи со малолетниците. (Влада, МП, УИС)

5. Забрзување на изградбата на притворското одделение во рамките на КПУ Идризово. (Влада, МП, УИС)

6. Раздвојување на притворското одделение од затвор Скопје во посебно правно лице. (Влада, МП, УИС)

7. Изградба на нова болница за потребите на осудените лица. (Влада, МП, УИС и МЗ)

8. Обезбедување на 24 часовна здравствена услуга за осудените лица и притворените лица, како и обезбедување задолжително гинеколог во женското одделение. Да се работи на проблемот со недостатокот на медицински персонал и психијатри. Јавните здравствени установи да упатат медицински персонал со полно работно време во казнено-поправните установи. Да се преиспитаат резултатите од спроведената реформа, која предвиде здравствениот сектор од Министерство за правда да премине под Министерството за здравство, а се покажува како неуспешна. Во секој КПУ да има постојан лекарски кадар. При тоа, да се има во предвид, дека улогата на лекарот во постапувањето со затвореници како специфична категорија на пациенти е многу поголема и не смее да биде сведена на вршење на рутински прегледи и препишување на терапија.

8а) При упатување на вработените од јавните здравствени установи, меѓу другото, да им се овозможи обука за соодветно да ги документира повредите и знаците што би упатувале на тортура и друго нечовечко постапување. Осудените лица здравствено да се осигураат и да се превземат мерки за справување со недостаток од лекарства. ( МП, УИС и МЗ)

9. Создавање на услови во КПУ за можност за издвојување по вид на прекршок и години на издржување за осудени и притворени лица. (МП, УИС)

10. Создавање на услови во КПУ за осудените лица со инвалидност, хронично болни и зависници и лица на кои им е потребна специјална исхрана. ( МП, УИС и МЗ)

11. Да се зголемат финансиите за КПУ за да се овозможи соодветно управување и да подобрат условите за осудените лица.

* Да се зголемат финансиите за капитални инвестиции
* Да се зголемат финансиите за платите на затворските службеници и да се обезбеди соодветен законски третман
* Да се зголемат финансиите за санирање на оштетувањата и редовно одржување и реновирање.
* Да се згоемаат финансиите за неопходната опрема за секојдевно функционирање на КПУ пред се во делот на исхраната, средствата за хигиена и здравствената заштита .
* Да се зголеми количеството на храна, кое не секогаш ги задоволува потребите на осудените лица. Да се внимава на квалитетот на храната. Загрижува и тоа што нема посебен режим на исхрана на лицата кои имаат потреба од тоа. ( МП, УИС и МФ)

12. Да се изготват програми за отпуст, реинтеграција и ресоцијализација односно подобра подготовка на осудениците пред нивното ослободување, како и обука на тренери и каскадна обука на затворски персонал. Да обезбедат просторни услови за ресоцијализацијата. Да се формира посебно одделение во МТСП за следење, обука и помош по завршување на казната со цел да се намали бројот на повратници. (дури со можност за нивно вработување) ( МП, УИС, МВР и МТСП).

13. Да им се зголеми можноста на осудените лица за контакт и комуникација со семејството. ( МП, УИС)

14. Националните политики да обезбат унифициран и стратешки пристап кога станува збор за лицата со хендикеп кои издржуваат казна затвор. Потребно е нивно усогласување со Конвенцијата за правата на лицата со хендикеп. ( МП, УИС и МТСП)

15. Потребно е е да се развијат сеопфатни политики и стратегии во врска со управувањето со лицата со попреченост, како и со жените и девојките со попреченост, кои издржуваат казна затвор, како и да се обезбеди целосна пристапност и достапност во сите фази од процесот вклучуваќи го и правото на соодветно приспособување. ( МП, УИС и МТСП)

16. Потребно е да се унапреди пристапот до здравствената заштита и пристапот до лекарства за лицата со попреченост, земјаќи ги во предвид особено жените со попреченост кои издржуваат казна затвор. ( МП, УИС, МЗ и МТСП)

17. Обезбедување на физички пристапни и достапни затворни ќелии, како и обезбедување на пристапни информации за лицата со попреченост. ( МП, УИС и МТСП)

18. Потребно е да се обезбеди затворениците со попреченост да имаат непосреден и редовен пристап до правни совети во текот на целиот период на апсење, притвор и затвор. ( МП, УИС и МТСП)

19. Потребно е да се воспостави систем за континуирани обуки за сите чинители/вработени/лица поврзани со заштитата од дискриминација, пристап и комуникација со лица со попреченост како и заштита од дискриминација вклучуваќи го и соодветното приспособување. ( МП, УИС и МТСП)

20. Да се имплементира стандард на видео надзорот, изготвен од експерти и за истиот да се подготват стандардни оперативни процедури. ( МП, УИС)

21. Да се финализира реализацијата на проектот во рамките на кој ќе биде направено софтверско поврзување на сите институции во пенитерцијалниот систем, односно на Управата за извршување на санкциите и казнено-поправните установи и пробациската служба. ( МП, УИС)

22. Да се развие ефикасна и одржлива пробациска служба со целосно почитување на правата и достоинствата на лицата лишени од слобода и на лицата на кои се извршуваат пробациски мерки, со цел, нивна успешна ресоцијализација во заедницата. ( МП, УИС и Судови)

23. Да се усвои нацрт стратегија за развој на процесот на образование и учење заради поголема достапност до образование и програми за доедукација на осудените лица. Во таа насока да се пополни предвиденото работно место за лице, кое е одговорно за развивање на образовен процес во овие установи. ( МП, УИС и МОН)

24. Да им се овозможи на осудените лица работен ангажман и други активности преку општествено корисна работа во соработка со МТСП и ЕЛС. ( МП, УИС)

25. Да се испитаат и санкционираат наодите за присутна корупција во затворите, посебно индициите за инволвираност на голем број лица, вклучително затвореници, службени лица па дури и надворешни лица. ( МП, УИС и МВР)

26. Да се испитаат случаите на навредливо и понижувачко постапување, како и случаите каде што се укажува на физичко малтретирање. Да се охрабрат овие лица јавно да го пријават таквото однесувањe од службените лица. ( МП, УИС и МВР)

27. Да се испита делот на извршување на дисциплинските казни како и употребата на сила, средства за присилба од страна на службените лица и дали децата се упатуваат, дисциплинската казна самите да ја извршуваат во таканаречени притворски простории, кои се во катастрофална материјална состојба. ( МП, УИС)

28.Сериозно да се пристапи кон решевање нанасилството меѓу осудените лица, инцидентите да се регистрираат, а затворската полиција да се грижи за безбедноста на осудените лица и на установата. ( МП, УИС)

29.Да се воведат програми за намалување на штети од употреба на дроги. Да се обзебеди прибор за инјектирање, за оние кои инјектираат супстанци со цел намалување на хепатитис Ц и други крвно преносливи инфекции. Метадонската терапија да се дели од стручни медицински лица и сите современи терапии да бидат достапни. ( МП, УИС и МЗ)

30. Да се подобри пристапот до правда на луѓето во затворите односно да им се овозможи бесплатна правна помош ( МП, УИС)

31.Согласно експертите на Совет на Европа и стандардите во државите членки, директорите на затворите да се бираат од редот на затворската служба. (Влада)

32.Постојаната анкетна комисија за заштита на слободите и правата на граѓанинот и понатаму ќе ја следи состојбата во казнено-поправните установи и преку редовни контакти и состаноци на секој три месеци, ќе се информира за тоа што е преземено и спроведено од овие заклучоци. Исто така ќе контактира и со институциите, Управата за извршување на санкции, министерствата и сите засегнати и одговорни за подобрување на состојбата на овие институции. Комисијата да организира последователна расправа на која ќе се следи реализацијата на заклучоцитe, во овој и/или во следен мандат.

33.Со содржината на овие заклучоци да се запознае Владата на Република Северна Македонија, Министерството за правда, МТСП, Министерство за здравство и Управата за извршување на санкциите и сите засегнати институции наведени погоре во заклучоците и истите да бидат објавени на веб-страната на Собранието на Република Северна Македонија"